ลงทุนหุ้น จัดสรรเงินอย่างไร
ปูกะตอย : สวัสดีจ้า สุขสันต์วันสงกรานต์น่ะ
12 เม.ย. 2556

ปูกะตอย : สวัสดีจ้า สุขสันต์วันสงกรานต์น่ะ
โนฮาว เช่นเดียวกันครับ ปีนี้สนุกมั้ย 
ปูกะตอย : สนุกมากเลย แล้วไปเล่นไหนล่ะ
โนฮาว : เล่นกับเด็กๆ หน้าบ้าน ปีนี้เลยกลายเป็นเด็กไปเลย
ปูกะตอย : ดีนี่ เอ้อพอดีมีเรื่องกลุ้มใจ เรื่องเงินๆ ทองๆ นั่นแหละ ตอนนี้พอร์ตลงทุนในหุ้น สัดส่วนมากเกินไป เพราะได้ผลตอบแทนจากเงินปันผลมาตลอด แต่ถ้าจะขายก็ทำใจไม่ได้ เพราะเป็นหุ้นที่ดี มั่นคงทั้งนั้น แต่ถ้าไม่ขายก็กลัวว่าถ้าตลาดหุ้นผันผวน เห็นราคาหุ้นปรับลดลงก็ทำใจไม่ได้อีก ทำงัยอ่ะ
โนฮาว : ถ้าเป็นแบบนี้ อยากให้หลับตาแล้วนึกย้อนกลับไปตอนที่เริ่มต้นลงทุนใหม่ๆ น่ะ แล้วนึกถึงว่าตอนนั้นเราลงทุนหุ้นแล้วจัดสรรเงินมาลงทุนยังงัย 
ปูกะตอย : โอเค
โนฮาว : ถ้าเป็นนักลงทุนมือใหม่ก็ควรจัดสรรเงินที่มีอยู่ให้สอดคล้องกับการลงทุนในหุ้นด้วย เริ่มต้นจากความมั่นคงในฐานะการเงิน ในที่นี้ไม่ได้หมายถึงผู้ที่มีฐานะการเงินร่ำรวยเท่านั้น แต่ต้องเป็นผู้ที่มีเงินเก็บออมในระดับที่เพียงพอกับค่าใช้จ่ายส่วนตัวและค่าใช้จ่ายที่จำเป็นอื่นๆ โดยสามารถนำเงินส่วนหนึ่งมาลงทุนได้อย่างพอเหมาะ เพราะสถานะการเงินที่เหมาะสมกับตัวผู้ลงทุนจะมีผลต่อรูปแบบการลงทุนอย่างมาก เช่น ถ้าเงินที่นำมาลงทุนมีจำนวนจำกัดอาจต้องเลือกลงทุนในระดับความเสี่ยงต่ำ ไม่ลงทุน หุ้นที่มีความเสี่ยงสูงซึ่งเสี่ยงต่อสถานะการออมของตัวเอง
ปูกะตอย : ต่อเลย
โนฮาว : ระยะเวลาการลงทุน กรณีต้องการลงทุนระยะสั้นเพื่อหวังผลกำไร หรือมีความจำเป็นต้องนำเงินลงทุนมาใช้จ่ายในอนาคตอันใกล้ การลงทุนในหุ้นที่มีระดับความเสี่ยงสูงอาจทำให้เกิดภาวะขาดทุน แต่ถ้าเป็นการลงทุนเพื่อสร้างความมั่งคั่งในระยะยาว ก็สามารถจัดสรรเงินส่วนหนึ่งเพื่อลงทุนในกลุ่มหุ้นที่มีความเสี่ยงได้มากขึ้น เช่น วอร์แรนต์ หรือวอร์แรนต์อนุพันธ์
ปูกะตอย : เข้าใจแล้ว
โนฮาว : ความเสี่ยงที่ยอมรับได้ การดูความเสี่ยงที่ยอมรับได้ เป็นสิ่งสำคัญที่ต้องประเมินตนเองอย่างซื่อสัตย์ เพื่อให้สามารถกำหนดกลยุทธ์การลงทุนได้อย่างเหมาะสมตามสินทรัพย์แต่ละประเภทซึ่งมีความเสี่ยงมากน้อยต่างกันไป เช่น ถ้ารับความเสี่ยงได้ต่ำ เน้นการลงทุนระยะยาวเป็นหลัก เลือกหุ้นที่มีผลประกอบการดีซึ่งมีโอกาสได้รับทั้งผลต่างราคาหุ้นและเงินปันผล ถ้ารับความเสี่ยงได้สูงอาจแบ่งเงินลงทุนส่วนหนึ่ง เพื่อลงทุนในหุ้นที่มีโอกาสทำกำไรจากราคาที่เคลื่อนไหวมากขึ้น โดยใช้หลักการตัดขาดทุนเข้ามาประกอบ 
ปูกะตอย : โอเคเลย เข้าใจแจ่มเลย เดี๋ยวขออนุญาตไปดูก่อนพอร์ตนะ บ๊าย บาย